
Viktige personer i denne boken:

Emilie Haugen, var enke etter Simon Carlsvig, som er far til Emilies datter Sofie. Er nå gift på ny med Magnus Teigen. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll.

Ola Teigen, småbrukersønn, bror til Emilies ektemann Magnus. Har gjort det godt i Amerika, gift med Birte og far til Rolf Arne.

Birte Teigen, født Sandvoll, lensmannsdatter fra Stod, gift med Ola, mor til Rolf Arne.

Jon Salstad, odelsgutt til storgården Salstad, gift med Sara, fogdens datter.

Jorunn Salstad, husmor på Salstad, tante til Emilie, gift med 15 år eldre Nils Salstad.

Lovise Olsen, tidligere tjenestejente hos Anna, enke etter Johannes i Amerika, har sønnen Isak, nå gift med Geir Olsen som arbeider for Emilie, de fikk datteren Fiona i mai 83.

Gottfred Aas (Ace), Emilies onkel, eide handelshus i Kristiansund, nå i Amerika, gift med Haldis, eldre søster av Lovise, var hushjelp hos Solfrid.

Donna Craig, gift med den dobbelt så gamle Steven Craig, var ute etter Odd/Tip, motarbeider nå både ham og hele familien hans.

Mary Craig, venninne av Emilie, adoptert av Steven Craig, er blitt med uønsket barn og sendt til Boston.

Peter Watson, ung sakfører i Minneapolis.

Samuel (Big Sam) Underland, nyansatt i forretningen til Emilie. Fra Levanger. Gift med Agdis.

Agdis Underland, ung sydame, datter av Frida, som er hushjelp hos Emilie, gift med Big Sam. Har sønnen Morten.

Salomon Holten, kirketjener fra Stod som har utvandret med hele familien. Gift med Dagfrid og har de voksne barna Per, Pål og Ester.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.


Slik sluttet forrige bok:

Flere vogner sto allerede og ventet ved kirken, og på rekke kjørte de til det store huset til Emilies foreldre. Der skulle bryllupsfesten skulle holdes, og fotografen ventet. Emilie følte seg utrolig glad, for hun så virkelig frem til å leve sammen med Magnus i all sin fremtid. Noe annet enn dette ville hun ikke tenke på i dag, og slett ikke hvilke utfordringer som kunne ligge foran henne.

«Nå begynner en ny tid for oss to, jenta mi,» hvisket hun i øret til Sofie mens de kjørte for å starte feiringen.


1

Onsdag 24. oktober 1883

«Det er utrolig godt å våkne ved siden av deg hver dag, Emilie. Jeg tror aldri jeg venner meg ordentlig til det. Hver morgen lurer jeg på om jeg drømmer, men det gjør jeg visst ikke, for dette føles veldig virkelig.»

Emilie vred litt på seg da en stor arbeidsneve strøk henne over ryggen, og hun hørte en lavmælt humring fra mannen hun lå inntil. Det måtte være grytidlig om morgenen, for det var fremdeles mørkt ute. På denne tiden av året kom ikke sola opp før klokken ble omtrent kvart på åtte. Grålysningen tok til minst en halvtime før, men heller ikke den var synlig ennå, i hvert fall ikke gjennom de fortrukne gardinene på hovedsoveværelset i andre etasje.

«Jeg har ikke hørt vekkerklokken din. Har du glemt å stille den eller er det midt på natten ennå?» spurte hun idet hun smøg seg bedre inntil den kraftige kroppen til Magnus. Hun hørte tikkingen fra nattbordklokken med vekkefunksjon som hun selv hadde gitt ham i gave, laget av Seth Thomas Clock Company, og hun lot  armen gli om den nakne brystkassen hans. Selv lå Emilie i en nattkjole av tynt bomullsstoff, mens Magnus sov i underbuksene. De hadde vært gift i omtrent to måneder nå, og for Emilie hadde det vært en sammenhengende glede uten noe å uroe seg over. Magnus var fortsatt trygg og god, og han viste ingen tegn til noe annet enn å være glad for sitt nye liv med henne og lille Sofie. Jentungen var blitt over to og et halvt år gammel, og hun sov på sitt eget rom ved siden av.

«Ingen av delene. Jeg våknet av meg selv og slo av spetakkelet et minutt før den skulle ringe,» svarte han mens han vendte seg mer mot henne, og hun kjente hånden hans gli kjærtegnende nedover baken. Emilie ville enda nærmere ham, så hun skilte bena til hun fikk et av hans mellom sine, og hun akte seg halvt over på magen, delvis over ham, mens hånden hans fortsatte å kjæle med bakenden hennes.

«Du våkner alltid like før klokken skal ringe,» mumlet hun mot halsen hans, og det lo han stille til mens han nikket forsiktig fordi hun lå like ved den solide haken hans. I det stille tenkte hun at han var nesten altfor hensynsfull, men det var jo ikke akkurat noe å klage på.

«Jeg er vant til å komme meg på arbeid så snart det blir lyst, vet du,» sa han uten å gjøre tegn til å ville stå opp riktig ennå. Tvert imot kjente hun at han trakk nattkjolen hennes oppover, og hun merket også at han var hard. Det var deilig å ligge slik og bli kjærtegnet, og fint å kjærtegne ham også. Emilie merket at også hun ble mer og mer yr etter hvert som kroppen våknet ordentlig. Hun tenkte at slike morgenstunder var noe av det beste livet hadde å by på, og hun visste allerede hvordan denne kom til å ende.

«Nei, nå må du jammen gi deg!» hvisket hun likevel ganske lattermildt da hånden hans gled inn mellom lårene hennes bakfra.

«Det er umulig å la deg være, for du er altfor deilig,» hvisket han tilbake, og han ga seg naturligvis ikke. Emilie gjorde da heller ikke noen motstand, snarere tvert imot, hun gjorde seg bare litt kostbar samtidig som hun viste tydelig at hun ville det likevel, for i bakhodet var hun trygg på at han ville respektere det hvis hun virkelig ønsket å få fred – noe hun slett ikke ønsket nå.

«Jeg vil se deg, for du er så fin!» hvisket Magnus idet han tente lampen som han hadde på nattbordet.

«Jeg vil se deg også,» hvisket hun tilbake.

Hun følte seg bare litt sjenert da både nattkjolen og underbuksene kom av, og sjenansen gikk fort over til lyst og nytelse. Magnus var fremdeles sommerbrun på overkroppen, og musklene var ikke blitt mindre etter at han begynte å bygge hus. Hun nøt å utforske hver tomme av ham, og det var deilig å bli utforsket og kjærtegnet selv også. Å oppleve dette var en ny tilværelse for henne.

«Du sliter meg ut!» stønnet hun etterpå i en skøyeraktig tone der de lå tett omslynget og pustet ut. Emilie smilte mot halsen hans. Livet hennes var så absolutt forandret til det bedre etter at hun ble gift igjen.

«Pøh, vi får tvert imot nye krefter av dette, i alle fall jeg,» svarte han. «Det er et stort eventyr å være gift med deg, min kjære Emilie, du som er verdens aller beste kvinne.»

«Og du er verdens beste mann, men jeg vet ikke om jeg orker å stå opp og lage frokost til deg,» ertet hun.

«Det trenger du ikke heller,» svarte han.

Emilie bare smilte og kysset ham, og så kom hun seg ut av sengen og gikk for å vaske og stelle seg. Naturligvis skulle hun gi ham frokost og smøre niste i dag som alle andre dager, for det ga dem enda en koselig tid sammen før Sofie våknet – og hvis datteren våknet, ble det bare enda koseligere, bare på en litt annen måte.

Mens Emilie begynte med frokosten, tente Magnus opp i ovnen i stuen, før han gikk en luftetur med Dog. Hun så at det grå morgenlyset begynte å vise seg i vinduene, for klokken på veggen i stuen var blitt kvart over sju. Været var fint, men det blåste litt, og temperaturen fortalte at vinteren ikke var så fryktelig langt unna.

Magnus gned hendene mot hverandre da han omsider kom inn i kjøkkenet til henne.

«Å, her dufter det herlig kaffe!» utbrøt han og tok omkring Emilie bakfra mens hun stekte egg og bacon samtidig som hun rørte i havregrøten. Hun vred på seg fordi hendene hans var kalde, men syntes det var godt å bli omfavnet likevel. Dog logret og stakk snuten inn mellom dem, men fikk ingen oppmerksomhet.

«Skjær opp brød!» ga Emilie ordre om. «Men vask hendene først.»

«Yes, maʼam!» Han gliste og gikk i gang, mens Dog tasset inn i stuen og la seg på plassen sin.

Emilie slo av gassblussene under stekepannen og grøtgryten, og så lyttet hun etter lyder fra loftet, men det var stille der oppe. Ovnen varmet allerede godt i stuen, og varmen sivet også ut i kjøkkenet, der det i tillegg kom en god lunk fra kokingen og stekingen. Hun dekket bordet mens Magnus kom med en stor stabel med brødskiver på en fjøl. I det stille tenkte hun at det ble litt av en solid frokost, men hun visste at han trengte det når han sto i hardt kroppsarbeid hele dagen, for det meste ute. Kroppen hans var slank og spenstig, og han hadde ikke lagt på seg noe som hun kunne merke. I tillegg var det tydelig at han trivdes og var i godt humør, så da var vel alt i orden.

«Jeg syntes jeg hørte Sofie,» sa han og la hodet på skakke for å lytte.

Emilie måtte le, for hun var helt sikker på at det hadde vært stille, men hun visste hvor lyst han hadde til å ta datteren opp før han dro på arbeid.

«Gå og hent henne, da,» sa hun og ga ham et klaps bak.

Litt etter kom han ned igjen med Sofie på armen, inntullet i et ullteppe fordi det ikke var ordentlig varmt i huset ennå. Hun så søvnig ut og sa ingenting, men smilte da Emilie kysset henne på kinnet.

Magnus satte seg til bords og spiste med Sofie på fanget. Den vesle jenta fikk smake noen småbiter mens Emilie fylte den store matboksen hans med tykke, påsmurte brødskiver med ost og spekepølse. Hun tenkte at hun burde ha stelt datteren, men utsatte det fordi Sofie helt klart koste seg i armkroken til Magnus, og han var kanskje den som koste seg aller mest. For Emilie var det rørende å oppleve dette. Det var godt å kunne slå fast at også datteren hadde fått det bedre etter at Magnus kom inn i huset.

«Det er forresten noe viktig jeg glemte å snakke med deg om i går kveld,» sa han plutselig mens hun helte kaffe på termosflasken hans. «Bosse Lund sier at det er mulig å gå på kveldsskole for å lære mer om husbygging. Altså om forskjellige metoder, materialer og teknikker, og om styrkeberegning og fundamentering og sånt. Han vil at jeg skal begynne på mandag, men jeg vet sannelig ikke. Skolen holder på fra klokken seks til ni hver kveld, fem dager i uken. Hvis jeg begynner, kommer jeg ikke til å være mye hjemme. Sofie vil ha lagt seg før jeg kommer hjem om kvelden.»

«Jo, men det høres da veldig interessant ut!» utbrøt Emilie. «Kan du ikke komme hjem og spise middag klokken fire? Da får du et par timer med oss. Jeg vet at arbeidstiden din er til fem, men det gjør ikke noe om Bosse trekker deg noen cent i lønn fordi du går tidligere.»

«Nei, det er for så vidt riktig,» nikket han. «Jeg kan jo si at du forlanger det hvis jeg skal begynne på kveldsskole.» Han lo og blunket. «Forresten tror jeg ikke at han kommer til å trekke meg i lønn, for han ønsker virkelig at jeg skal ta den skolen. Selv begynner han å merke alderen litt, for det er jo et hardt yrke, og allerede nå snakker han om å gjøre meg til partner hvis jeg sørger for å få et diplom fra den skolen. Da kan vi utvide arbeidsstokken og bli større.»

«I så fall er det ikke mye å gruble på, bare gjør det,» slo Emilie fast.

«Jeg er usikker på om jeg kan nok engelsk,» påpekte han. «Ikke minst skriftlig.»

«Forsøk!» sa Emilie. «Jeg tror du klarer det, og jeg skal gjerne hjelpe deg med språket hvis jeg kan.»

«Da sier vi det sånn,» nikket han. «Men nå må jeg se til å komme meg av sted.»

Kort tid etter forsvant han ut av huset, etter først å ha kysset både Emilie og datteren farvel, og Emilie kunne omsider gi Sofie sitt morgenstell. Det var deilig at hun var tørr, for det var blitt rutine for henne å bruke potten. Huset begynte også å bli godt og varmt.

En stund senere kom Birte innom med Rolf Arne, for det var Emilies tur til å passe ungene denne dagen, siden hushjelpen Frida ikke skulle komme før klokken to. Etter at hun ble bestemor, hadde Frida kuttet ned på arbeidstiden ute, både fordi hun ville kose seg med dattersønnen og for at Agdis kunne få arbeide noen timer i fred på systuen sin.

Det ble en kaffekopp og en hyggelig prat mellom Emilie og den gode venninnen.

Etter en stund gikk Birte til Olas vognforretning for å ta seg av papirarbeidet og regnskapene, mens Emilie gikk i gang med en klesvask. Hun lovpriste The Missouri Steam Washer, vaskemaskinen som hun selv forhandlet, for den sparte hendene og gjorde skurebrettet overflødig. Hun hadde også en tøyrulle som gjorde plaggene nesten tørre når hun sveivet dem mellom de hardt sammenpressede valsene.

Mens klærne lå i vaskebeholderen og ordnet seg selv, kledde hun på barna, tok på seg kåpe og hatt, og så tok hun Dog med og ruslet en tur inn på foreldrenes store eiendom. Sofie leide den ett år yngre Rolf Arne, og været var fremdeles godt og stille, men det var ikke mange varmegrader i luften, så Emilie slo opp kragen på kåpen da hun hadde gått gjennom porten inn til nabotomten.

Hunden løp straks ned til sine gode venner hestene, og det ble noen livlige runder i innhegningen sammen med den to år gamle hingsten mens Emilie så på. Den hingsten var blitt født da hun giftet seg med Simon, og den var blitt en virkelig flott hest som Hank hadde dressert så godt det lot seg gjøre, men den var tross alt ung og full av krutt. Hank hadde lært Magnus å ri den om søndagene, noe som hadde gitt Emilie en smule uro, men det hadde gått fint hittil.

Etter noen minutters ellevill runddans i innhegningen med unghingsten ville Dog til Hank, som den forgudet. Emilie så at den fåmælte hestekaren hadde tatt hjulet av den ene trilla, og nå satt han på en krakk i solveggen ved stallen og arbeidet med et eller annet på akslingen. Et stort spann med smørefett med en pensel i sto ved siden av ham. Han smilte og nikket da Emilie og ungene kom bort til ham, mens Dog allerede hadde lagt seg pesende ved siden av med tungen hengende ut av munnen.

«Det blir visst vinter snart,» sa Emilie da hun hadde hilst.

Hank kikket på den skyfrie himmelen og ristet på hodet.

«Tror du ikke det?» spurte hun da han ikke sa noe.

Han snuste ut i luften, og så ristet han på hodet igjen.

«Ikke noe snø ennå,» svarte han.

«Nei vel, takk for det,» sa Emilie med et smil, for hun likte ikke vinteren med sine korte dager og vekslende vær. Noen ganger kunne det bli mildvær og regn midt i januar, andre ganger var det så kaldt at det smalt i trestammene, og atter andre ganger feide ville snøstormer inn fra slettelandet i nordvest. Det gode var at vinterdagene aldri ble fullt så korte her som i Norge, og ikke minst var det deilig at våren kom tidligere enn hjemme i Stod.

Ungene hadde satt kurs mot spannet med smørefett, så Emilie måtte stoppe dem. Hank smilte til de små og brummet et eller annet om Magnus, og Sofie svarte like blidt at han var gått på arbeid. De snakket engelsk, til tross for at Hank forsto norsk ganske bra, kanskje bedre enn Sofie kunne engelsk. Det var mest fra pianolærer Joe hun snappet opp språket, men også litt fordi Emilie lærte henne en del. De pleide å synge amerikanske barnesanger i tillegg til de norske.

«Jeg så Donna i går da jeg kjørte et ærend til Minneapolis for faren din,» kom det fra Hank mens han grep penselen og smurte akslingen godt.

Det gikk en støkk i Emilie. «Er hun kommet tilbake fra Boston, altså?» spurte hun fort.

Hank nikket.

«Kusken til Craig hadde tydeligvis hentet henne på stasjonen,» sa han. «Vognen var lukket, men jeg så henne gjennom vinduene da jeg passerte på motsatt kurs.»

«Var Mary sammen med henne, eller var hun alene?» Emilie merket at hun var blitt anspent, for dette hadde hun ventet på en stund. Hank nikket derimot akkurat like sindig som før.

«Jeg så ikke noe til Mary, men Donna bar et lite barn på armen,» opplyste han.

